‘ΚΑΠΝΙΣΜΑ; ΟΧΙ ΕΜΕΙΣ Λέμε νωρίς’

Με μεγάλη χαρά ο ΟΚΑΝΑ φιλοξενεί σήμερα στους χώρους του την πρώτη δημόσια παρουσίαση του εκπαιδευτικού υλικού πρόληψης του καπνίσματος ‘ΚΑΠΝΙΣΜΑ; ΟΧΙ ΕΜΕΙΣ’, που δημιουργήθηκε από μια επιστημονική ομάδα με μεγάλη εμπειρία και εξειδίκευση.

Σε μία εποχή ιδιαίτερα δύσκολη για τη χώρα μας και τους ανθρώπους της, όπου οι προσωπικές και συλλογικές γραμμές άμυνας χαλαρώνουν επικίνδυνα, η πρωτοβάθμια πρόληψη οφείλει να αποτελέσει περισσότερο από ποτέ την πρώτη γραμμή άμυνας σε ένα περιβάλλον, όπου οι συγκυρίες, κοινωνικές και οικονομικές, ευνοούν όλων των ειδών τις εξαρτήσεις.

Για να είμαστε ειλικρινείς, ως χώρα καθυστερήσαμε πολύ να αντιμετωπίσουμε έμπρακτα με τρόπο ενιαίο και επιστημονικά τεκμηριωμένο όλες τις εξαρτήσεις. Και η αλήθεια είναι ότι έχουμε ακόμα δρόμο να διανύσουμε.

Γνωρίζουμε όμως πλέον ότι οι συμπεριφορές που καταλήγουν σε συμπεριφορές εθισμού, ξεκινούν πειραματικά εντός του κοινωνικού ιστού. Είναι συνήθειες, πολλές φορές απόλυτα νόμιμες, που κλιμακώνονται και εξελίσσονται σε προβληματικές συμπεριφορές εξάρτησης. Τα Κέντρα Πρόληψης των Εξαρτήσεων και Προαγωγής της Ψυχοκοινωνικής Υγείας, γνωρίζουν περισσότερο από τον καθένα την εξελικτική διαδρομή από τη δοκιμή στην εξάρτηση, από τη νόμιμη ουσία στην παράνομη.

Η βάση όλων των παρεμβάσεων αγωγής υγείας είναι η στόχευση στην ουσιαστική αφομοίωση δεξιοτήτων ζωής από τα παιδιά. Και η ευαίσθητη αλλά και τόσο δεκτική σχολική ηλικία είναι η πιο πρόσφορη για να επιτευχθεί αυτό. Με μία όμως απαραίτητη προϋπόθεση: τη διαρκή και ολοκληρωμένη συνεργασία μεταξύ εκπαιδευτικών, παιδαγωγών, οικογένειας και παιδιών υπό την καθοδήγηση επιστημόνων εξειδικευμένων στην πρόληψη και την προαγωγή της υγείας.

Με άλλα λόγια, απαιτούνται εξειδικευμένοι επαγγελματίες πρόληψης, κατάλληλα καταρτισμένοι εκπαιδευτικοί, που αντιλαμβάνονται το ρόλο τους όχι ως διεκπεραιωτές του αναλυτικού προγράμματος, αλλά ως ευαισθητοποιημένοι παιδαγωγοί, οι οποίοι γνωρίζουν τα όρια της δικής τους εμπλοκής. Γιατί πρέπει να πούμε ότι ως επαγγελματίες και ως άνθρωποι μπορούν να διαδραματίσουν σημαντικό ρόλο στη ζωή των σημερινών παιδιών, με θετικά αποτελέσματα ικανά να αποκτήσουν καθοριστική προβολή στη διάρκεια και την ποιότητά της.

Το υλικό που παρουσιάζεται σήμερα είναι βασισμένο σε όλα τα παραπάνω και στοχεύει στην πρόληψη έναρξης της χρήσης του καπνού σε παιδιά Δ΄, Ε΄ και Στ’ τάξης του δημοτικού σχολείου.

Θα ήθελα να εκφράσω τα θερμά μου συγχαρητήρια και τις ειλικρινείς ευχαριστίες μου στα Κέντρα Πρόληψης του Νομού Θεσσαλονίκης: ΔΙΚΤΥΟ ΑΛΦΑ, ΕΛΠΙΔΑ, ΠΥΞΙΔΑ, ΣΕΙΡΙΟΣ, στο Κέντρο Πρόληψης Ροδόπης: ΟΡΦΕΑΣ, στο Κέντρο Πρόληψης Ξάνθης: ΕΚΦΡΑΣΗ, στο ΕΚΤΕΠΝ, στην 4η ΥΠΕ, στο Θεαγένειο Αντικαρκινικό Νοσοκομείο καθώς και στους συνεργάτες μου από το Τμήμα Εφαρμογών Πρόληψης του ΟΚΑΝΑ.

Από τη θεσμική μου θέση και με όλη την προσωπική μου βούληση θα στηρίξω αυτήν την πρωτοβουλία, την οποία θα προωθήσουμε σε όλα τα Κέντρα Πρόληψης, ενώ θα γίνουν οι απαιτούμενες ενέργειες για να ξεκινήσει η εφαρμογή του προγράμματος σε όλα τα δημοτικά σχολεία της χώρας.

Ως Οργανισμός αναγνωρίζουμε απόλυτα ότι, δεδομένης της παρούσας εθνικής και κοινωνικής συγκυρίας, οι καινοτόμες πρωτοβουλίες πρώιμης παρέμβασης στην ανάπτυξη δεξιοτήτων ζωής είναι απαραίτητες, ίσως τώρα περισσότερο από ποτέ, για τη διαμόρφωση αυτοδύναμων, υπεύθυνων, δίκαιων και κοινωνικά ευαισθητοποιημένων ενηλίκων.

Προχωρώντας ακόμη παραπέρα, θα τολμήσω να σας πω ότι έχουμε όλοι ευθύνη για να συμβάλλουμε, ο καθένας από τη δική του θέση, στη διάπλαση των αυριανών πολιτών αυτής της χώρας. Έχουμε χρέος να επενδύσουμε στις μελλοντικές γενιές. Αλλά έχουμε και ευθύνη να τις προστατεύσουμε, από όσα γνωρίζουμε ότι θα κινδυνεύσουν, στη βάση των αρχών του ανθρωπισμού που διέπουν τον πολιτισμό μας. Κάθε μας επιτυχία είναι μια πράξη που μπορεί να γλυτώσει ένα παιδί από έναν επικίνδυνο εθισμό, αλλά είναι και μια πράξη προσφοράς στην κοινωνία και το δημόσιο συμφέρον. Τέτοιες πράξεις τις έχουμε ανάγκη σήμερα.